Карл Сандбърг
Ветерани

Превод от английски: Александър Шурбанов, —

chitanka.info

Аз съм вечен войник по принуда.

В кухненските фургони на Ксеркс бях мияч на казани.

В Милтиадовите фаланги марширувах с пика в ръката —

имах остра и бляскаща пика.

Червеноглавият Цезар ме взе за коняр.

Каза: „Ей, тоскански безделнико, хайде на работа.

На Рим трябва човек, който може да кара коне.“

Помнят ме и рицарите на Карл XII,

и капризните Наполеонови колони —

аз подковавах жребците им.

Аз стегнах нозете на белия кон, с който в нощта

        Бонапарт помете звездите,

Линколн рече: „Влизай в играта. Вика те твоята нация.“

И аз карах фургона и край град Спотсилвейния

шрапнел ми отнесе ръката.

Аз съм вечен войник по принуда.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.